Allu Arjun: ಪುಷ್ಪ ಚಿತ್ರದ ಐಕಾನಿಕ್ ವಾಕಿಂಗ್ ಸ್ಟೈಲ್ನ ರಹಸ್ಯ ಬಿಚ್ಚಟ್ಟ ಅಲ್ಲು ಅರ್ಜುನ್ ಅಲ್ಲು ಅರ್ಜುನ್ ಅಭಿನಯದ ಪುಷ್ಪ ಚಿತ್ರ ಸೂಪರ್ ಹಿಟ್ ಆಗಿದ್ದು ಹಳೆಯ ವಿಷಯವಾಯಿತು. ಇದೀಗ ಚಿತ್ರದ ಮುಂದುವರೆದ ಭಾಗ ಪುಷ್ಪ 2 ಸಿದ್ದವಾಗುತ್ತಿದೆ. ಪುಷ್ಪ ಚಿತ್ರದ ಮೂಲಕ ಅಲ್ಲು ಅರ್ಜುನ್ ಪ್ಯಾನ್ ಇಂಡಿಯಾ ಸ್ಟಾರ್ ಆದರು. ಇನ್ನು, ಪುಷ್ಪ ಚಿತ್ರದ ಹಾಡುಗಳು ಮತ್ತು ಡೈಲಾಗ್ ಗಳು ಸಖತ್ ಹಿಟ್ ಆಗಿದ್ದವು. ಅದರಲ್ಲಿಯೂ ಶ್ರೀವಲ್ಲಿ ಹಾಡಿನಲ್ಲಿ ಅಲ್ಲು ಅರ್ಜುನ್ ಸ್ಟೆಪ್ಸ್ ವೈರಲ್ ಆಗಿತ್ತು. ಡೇವಿಡ್ ವಾರ್ನರ್, ರವೀಂದ್ರ ಜಡೇಜಾ, ಸುರೇಶ್ ರೈನಾ, ರವಿಚಂದ್ರನ್ ಅಶ್ವಿನ್, ಸೂರ್ಯ ಕುಮಾರ್ ಯಾದವ್, ಇಶಾನ್ ಕಿಶನ್ ಸೇರಿದಂತೆ ಹಲವು ಖ್ಯಾತ ಕ್ರಿಕೆಟಿಗರು ಪುಷ್ಪ ಚಿತ್ರದ ಈ ಐಕಾನಿಕ್ ನಡಿಗೆಯನ್ನು ಕಾಫಿ ಮಾಡಿದ್ದರು. ಪುಷ್ಪ ಚಿತ್ರದಲ್ಲಿ ಜನಪ್ರಿಯತೆ ಗಳಿಸಿದ ಹಾಡು ಯಾವುದಾದರೂ ಇದ್ದರೆ ಅದು ಶ್ರೀವಲ್ಲಿ ಹಾಡು. ಹಿಂದಿ, ತೆಲುಗು ಹಾಗೂ ಕನ್ನಡದಲ್ಲಿ ಶ್ರೀವಲ್ಲಿ ಹಾಡು ಹಿಟ್ ಆಗಿದ್ದು, ಹಾಡಿನಲ್ಲಿ ಅಲ್ಲು ಅರ್ಜುನ್ ಹಾಕಿರುವ ಸ್ಟೆಪ್ಸ್ ನೋಡಿ ಎಲ್ಲರೂ ಮೆಚ್ಚಿಕೊಂಡಿದ್ದರು. ಒಂದು ಭುಜ ಮೇಲೆ ಎತ್ತಿ ಇನ್ನೊಂದು ಭುಜವನ್ನು ಕೆಳಗಿಳಿಸಿ ಕಾಲುಗಳನ್ನು ಎಳೆಯುತ್ತಾ ಹಾಕಿದ ಈ ಸ್ಟೆಪ್ಸ್ ಸಖತ್ ವೈರಲ್ ಆಗಿತ್ತು. ಆದರೆ ಇದೀಗ ಈ ಹೆಜ್ಜೆಯ ಹಿಂದಿನ ಅಸಲಿ ಸಂಗತಿ ಹೊರಬಿದ್ದಿದೆ. ಈ ಸ್ಟೆಪ್ಸ್ ಯೋಚನೆ ಹೇಗೆ ಬಂತು? ಇತ್ತೀಚೆಗಷ್ಟೇ ಅಲ್ಲು ಅರ್ಜುನ್ ಈ ವಿಷಯವನ್ನು ಬಹಿರಂಗಪಡಿಸಿದ್ದಾರೆ. ಇತ್ತೀಚೆಗೆ, ಇಂಡಿಯಾ ಟುಡೇಗೆ ನೀಡಿದ ಸಂದರ್ಶನದಲ್ಲಿ, ಅಲ್ಲು ಅರ್ಜುನ್ ತಮ್ಮ ಐಕಾನಿಕ್ ವಾಕಿಂಗ್ ಶೈಲಿಯ ಹಿಂದಿನ ರಹಸ್ಯವನ್ನು ಬಿಚ್ಚಿಟ್ಟರು. ಶ್ರೀವಲ್ಲಿ ಹಾಡಿನಲ್ಲಿ ನಾನು ಹಾಗೆ ನಡೆಯಲು ನಿರ್ದೇಶಕ ಸುಕುಮಾರ್ ಕಾರಣ ಎಂದು ಹೇಳಿದ ಅಲ್ಲು ಅರ್ಜುನ್, ನೀವು ಏನು ಮಾಡುತ್ತೀರೋ ಗೊತ್ತಿಲ್ಲ ಆದರೆ ಎಲ್ಲರೂ ನಿಮ್ಮಂತೆ ನಡೆಯಬೇಕು ಎಂದು ನಿರ್ದೇಶಕ ಸುಕುಮಾರ್ ಹೇಳಿದ್ದರು ಎಂದು ಬಹಿರಂಗಪಡಿಸಿದರು. ಅಲ್ಲದೇ ಈ ವಿಭಿನ್ನ ವಾಕಿಂಗ್ ಅನ್ನು ನಾನೇ ಕಂಡುಕೊಂಡೆ ಎಂದು ಅಲ್ಲು ಅರ್ಜುನ್ ಹೇಳಿಕೊಂಡಿದ್ದಾರೆ. ಅಂದಹಾಗೆ, ಸಿನಿಮಾ ಬಿಡುಗಡೆಗೂ ಮುನ್ನವೇ ಪುಷ್ಪ ವಾಕಿಂಗ್ ಸ್ಟೈಲ್ ಅನ್ನು ಜನ ಫಾಲೋ ಮಾಡಿದ್ದರು. ಅಲ್ಲದೇ ಶ್ರೀವಲ್ಲಿ ಹಾಡು ಬಿಡುಗಡೆಯಾದ ನಂತರ ಈ ಸ್ಟೈಲ್ ವೈರಲ್ ಆಗಿತ್ತು. ಮಾರ್ಚ್ ತಿಂಗಳಲ್ಲಿ ಪ್ರಾರಂಭವಾಗಬೇಕಿದ್ದ ಪುಷ್ಪಾ ದಿ ರೂಲ್ ಈವರೆಗೂ ಶೂಟಿಂಗ್ ಆರಂಭಿಸಿಲ್ಲ. ಆದರೆ ಇದೀಗ ಪುಷ್ಪಾ ದಿ ರೂಲ್ ಸೆಟ್ಟೇರಲಿದೆ ಎಂಬ ಅಪ್ಡೇಟ್ ಹೊರಬಿದ್ದಿದೆ. ಮೂಲಗಳ ಪ್ರಕಾರ ಆಗಸ್ಟ್ ಮೂರನೇ ವಾರದಿಂದ ಪುಷ್ಪ 2 ಸಿನಿಮಾ ಶೂಟಿಂಗ್ ಆರಂಭಿಸುವ ಸಾಧ್ಯತೆ ಇದೆಯಂತೆ.